  Виталий Пронин Зинаида Рябинина, валтӥсь редактор.Шулдыр ик та оштолэзь. 1-тӥ апреле, бамъёс висьытозь, серекъямы «Маскара» фестивальын, нош кылем арняе, 10-тӥ апреле, ветлӥськиз шаерысьтымы КВН-я суперлигалэн ужрадаз.Амалтэк ӵошатӥськод кык ужрадэз. Удмурт КВН-ын 3 команда, таяз - 5. Чидатэк дасяськи ни серекъяса косканы. Угось нуись (ведущий) ялэ йӧно организаторъёсты, спонсоръёсты, ай генеральноез но вань! Вылаз ик, удмурт маскарчиос али гинэ тэтэ карыны кутско, нош ӟуч егитъёс далай КВН-э огазеяськемын ни, Мугорез кыдатон культурая, спортъя но егитъёсын ужан политикая министерстволэн бурд улаз пыро. Соос ужрадлы дасяськыны нимысьтыз саклык висъяло - кылем арняе вань командаос «Дзержинец» лагерьын кӧня ке нунал ӵоже маскаръяськыны дышетскизы!Нош кызьы асьмелэн? «Маскарае» пыриськем гуртоос шуо: милемлы кык арнялы гинэ азьлапал ивортӥзы. Озьы, маскаръяськонъёс малпам, визьмес шерем интые, катьмы быриз, Иже мыныны транспорт утчаса. Автобус сётӥзы, нош бензин понна, пе, асьтэос коньдон бичалэ...Но, кызьы шуо, «главное - результат». Оло удмурт шӧм матын луэмен, оло маке мукет, но асьме «Маскара» мыным трослы яркытгес потӥз - бобья-учаослэсь, быгыослэсь, алнашъёслэсь маскаръяськемзэс тодэ вайыса, али но серем потэ. Кыкетӥез но КВН тунсыко, но таосызлэсь тросгес возьмаськем, лэся. 1-тӥ интыез Татарстанысь командалы сётӥзы ке но, мыным тодам кылиз Вотка ёросысь Июльское гуртысь егитъёслэн маскаръяськемзы. Куд-ог серекъянъёссы удмуртлыклы сӥземын вал, оло, соин? Куддыр серекъянзы серем каронлы тупалляз ке но, малпасько, со урод ӧвӧл - иське, пелязы пыре удмурт кылэз дышетон, удмурт книгаос поттон но мукет.Малы талы нимысьтыз саклык висъясько? Лыдъясько, кайта удмурт командаосты одно поттоно элькун суперлигае. Оскисько, чик но бездытгес ум адӟиське, КВН-эз яркытгес гинэ каром. Валамон, одно азинтоно «Маскараез», но ваньмылы дэмен: «Шунды», «Дэмен», гурт но ёрос администрациос, коньдоно адямиос, вань маскарчиос! Али та ужен ас кожаз выре «Шулдыр ӝыт» ансамбль гинэ. Маскаръяськыны быгатонлэн, визь сынанлэн туж бадӟым кужымез. Кызьы шуо, мурт серекъятозь, астэ ачид серекъя. Теги: редакторлэнкылыз  